GLOCON ตั้ง “เพ็ญศรี” รักษาการ CEO ตั้งเป้ารายได้ปี 66 แตะ 3.2 พันล. ปันผลตามแผน Q1
GLOCON ไฟเขียวแต่งตั้ง “เพ็ญศรี” นั่งรักษาการ CEO พร้อมดึงลูกหม้อเก่า “วชิราภรณ์” นั่งตำแหน่ง CFO ร่วมขับเคลื่อนธุรกิจ มั่นใจผลงานปี 65 สดใส ตั้งเป้าปี 66 รายได้แตะ 3.2 พันล้านบาท
GLOCON ไฟเขียวแต่งตั้ง “เพ็ญศรี” นั่งรักษาการ CEO พร้อมดึงลูกหม้อเก่า “วชิราภรณ์” นั่งตำแหน่ง CFO ร่วมขับเคลื่อนธุรกิจ มั่นใจผลงานปี 65 สดใส ตั้งเป้าปี 66 รายได้แตะ 3.2 พันล้านบาท
1 พ.ย. 2565

นางสาวหลุยส์ เตชะอุบล ประธานกรรมการบริหาร บริษัท โกลบอล คอนซูเมอร์ จำกัด (มหาชน) หรือ GLOCON เปิดเผยว่า ที่ประชุมคณะกรรมการบริษัท (บอร์ด) มีมติแต่งตั้ง นางเพ็ญศรี สืบสุวงษ์ ผู้บริหารมือเก๋าด้วยประสบการณ์กว่า 20 ปี เป็นกรรมการ, กรรมการบริหาร และรักษาการตำแหน่งประธานเจ้าหน้าที่บริหาร (CEO) พร้อมแต่งตั้ง นางสาววชิราภรณ์ อัจนปัญญา ลูกหม้อเก่ากลับนั่งกรรมการบริหาร, เลขานุการบริษัท และประธานเจ้าหน้าที่การเงิน (CFO) ร่วมเดินหน้าขับเคลื่อนธุรกิจ โดยมีผลนับตั้งแต่วันที่ 1 พฤศจิกายน 2565 เป็นต้นไป
“สำหรับแนวโน้มธุรกิจในช่วงที่เหลือของปี 2565 ยังคงเติบโตตามแผน ตั้งเป้าปี 2566 รายได้เติบโตแตะ 3,200 ล้านบาท พร้อมจ่ายเงินปันผลให้กับผู้ถือหุ้นภายในช่วงไตรมาส 1/2566 ตามเป้าหมาย โดยล่าสุดบริษัทฯยังคงมุ่งมั่นสร้างผลตอบแทนที่ดีให้กับผู้ถือหุ้น ด้วยการเดินหน้าขับเคลื่อนธุรกิจให้เติบโตต่อเนื่อง ตั้งเป้าผลักดันรายได้ทุก Business Unit แตะ 1,000 ล้านบาท หนุนรายได้รวมเติบโตแตะ 10,000 ล้านบาท ภายในปี 2570” นางสาวหลุยส์ กล่าว
ทั้งนี้ ปัจจุบัน GLOCON แบ่งธุรกิจเป็น 3 กลุ่มหลัก ประกอบด้วย 1.ธุรกิจอาหารแปรรูปแช่แข็ง, อาหารกึ่งสำเร็จรูปพร้อมทาน, ลูกชิ้นทิพย์ และผลไม้อบแห้ง สัดส่วน 73%, 2.ธุรกิจผลิตและจำหน่ายบรรจุภัณฑ์พลาสติกประเภทต่างๆ สัดส่วน 24% และ 3.ธุรกิจเทรดดิ้ง สัดส่วน 3% ของรายได้รวม